b'\n_START_ARTICLE_\nC.H. Clausen\n_START_PARAGRAPH_\nChristian Hjerrild Clausen (10. april 1866 i Horsens \xe2\x80\x93 11. februar 1941 i Esbjerg) var en produktiv dansk arkitekt, der is\xc3\xa6r har sat sit fingeraftryk p\xc3\xa5 Esbjergs bybillede.\n_START_SECTION_\nUddannelse og virke\n_START_PARAGRAPH_\nC.H. Clausens for\xc3\xa6ldre var arkitekt Jens Christian Clausen og Caroline Margrethe Hjerrild. Han var i h\xc3\xa5ndv\xc3\xa6rkerl\xc3\xa6re, gik p\xc3\xa5 Horsens Tekniske Skole 1884-85 og var ansat som konstrukt\xc3\xb8r hos Hector Estrup._NEWLINE_I l\xc3\xb8bet af sin omfattende produktion fulgte Clausen skiftet i tidens stilarter. Han begyndte som historicist, skiftede til nationalromantikken og nybarokken og siden til nyklassicismen. Han afsluttede sit virke med bygninger i funkis. Dermed b\xc3\xa6rer hans bygninger i Esbjerg pr\xc3\xa6g af tidens omskiftelser i smagen og arkitektursynet._NEWLINE_Han blev gift 1. gang 1. juli 1896 i Vamdrup med Mette Cathrine Olsen (2. maj 1872 i Vojens \xe2\x80\x93 16. december 1923 i Esbjerg), datter af port\xc3\xb8r J\xc3\xb8rgen Olsen og Marie Abeline Svenningsen. Hans andet \xc3\xa6gteskab blev indg\xc3\xa5et 1924 med damefris\xc3\xb8r Carli NN (f. 1897). Han er begravet p\xc3\xa5 Esbjerg Kirkeg\xc3\xa5rd.'